Ero yinhîrî takî tînpanatanmekrî komo yaka takî tî mokyakn̂e hara Xesus.
Iito takî tî n̂een̂atken̂e tooto komo mer̂pono pîn.
N̂examro chew rma xatken̂e yînpanatanmekrî komo.
Iito marha tî n̂een̂atken̂e Xutew panatanmetopo mewren̂e komo.
Xesusu npanatanmekrî komo yakro tî n̂eseseyukyatken̂e.
Ero wa tî xatken̂e.
Xesus yenîche tak yîwya so Noro poko takî tî n̂eserepoketken̂e xa.
Yîhyaka tî cetken̂e kar̂pe.
Mîmoko hara Apa?
ketken̂e tî yîwya.
Ero yinhîrî on wara tî kekn̂e Xesus Xutew panatanmetopo mewren̂e komo ya,
Ahce poko meseseyucow?
kekn̂e tî yîwya so.
Iito xakn̂e anarî hara mer̂pono pîn komo chew.
Noro tî Xesus n̂eyukyakn̂e.
On wara tî kekn̂e yiwya,
Apa,
ahyaka cma re weekî moso omumuru.
Worokyam ken̂e nasî kopi yîmtapotanî ro ken̂e.
Emapona omumuru nahsîyasî,
nar̂mesî thakwa roowo pona oko.
Ero yinhîrî tak omumuru nîmtawakronwasî,
nîyokrececenwasî marha okwe,
n̂etatmunukyasî marha.
Ero wa thakwa omumuru n̂iir̂asî worokyam.
Wenpo cma re anpanatanmekrî komo ya en̂epetome yîwya so.
N̂ehn̂acow mak ha tko okwe,
en̂epera rma n̂ehcow okwe,
kekn̂e tî yîwya.
Ahce okwe,
kekn̂e tî Xesus.
Kaan pona enîn̂e pîn komo ro mak amyamro okwe.
Atî wicakî pahkî na wai tan ahyaw so?
Atî wicakî pahkî na ero wa awehtopo komo wînîmya okwe?
Ek ha amumuru ohyaka,
kekn̂e tî.
Ero ke Xesus yaka takî tî n̂ekyatken̂e.
Noro yenîche tak rikomo ya noro pen takî tî nîrohnonmekyakn̂e xa hara worokyam.
Roowo pona tî n̂epîrkekn̂e.
N̂ehmamekn̂e thakwa makî tî okwe.
Nîmtawakronwakn̂e marha tî kica.
Atî wicakî pahkî nai moso worokyam nahsîrî me?
kekn̂e tî Xesus yîîm ya.
Mehxa ro thakwa.
Yîmrenai rono tan okwe,
kekn̂e tî yîîm.
Anarimaw so wehto ywaka nar̂mes oco.
Tuuna kwaka marha nar̂mes anarimaw so.
Emapona ero wa nar̂mesî waihkachome.
Ehn̂ara awexitaw Amoro hara amna pînîn yaw cma re masî.
Amna cma re makronomesî,
kekn̂e tî yîîm Xesus ya.
On wara tî kekn̂e hara Xesus yîwya.
Opona enîn̂e me awexitaw kir̂wan̂he tak nas hara amumuru.
Ahce na poko ehn̂ara ro mak naxe opona enîn̂e komo,
kekn̂e tî yîîm ya.
Yohno rma tî n̂eyukyakn̂e xa hara yîîm,
Apona xa ween̂as Apa.
Miya xe n̂he tak apona enîn̂e me ow ciitîkak ha,
kekn̂e tî yîîm Xesus ya.
Tîwrataro rma tî kekn̂e.
Taa,
ero yimaw takî mer̂pono pîn komo takî tî mohtîketken̂e Xesus yaka.
Kar̂pe tî mokyatken̂e.
N̂examro yenîche takî tî worokyam n̂eeyakn̂e Xesus.
On wara tî kekn̂e,
Yîmtapotan,
panahnî,
ero warai amoro kica worokyam.
Rikomo ropotai kr̂a tak etok ha.
Iina xa marha ewomra ro mak men esko hara,
kekn̂e tî Xesus yîwya.
Ero ke takî tî n̂emtarakekn̂e worokyam.
Rikomo tî nîrohnonmekyakn̂e xa hara miya xe xa tak oko.
Ero yinhîrî,
krei,
n̂etowyakn̂e takî tî.
Worokyam toche waixapu wara takî tî xakn̂e rikomo pen.
Waipo xa thakwa tak ham okwe,
ketken̂e mer̂pono pîn komo.
Rikomo tko tî nanîmyakn̂e Xesus amorî poko.
Piiri tak tî nawomyakn̂e tîrohsomînhîrî.
Ero wa tî xakn̂e.
Ero yinhîrî tak iitono mîn yaka takî tî n̂ewomyakn̂e Xesus tooto komo yai.
Iito exitaw Noro yakro takî tî n̂esencetken̂e yînpanatanmekrî komo.
Ahce kacho amna reha n̂ehn̂a kica noro yen̂eperî poko ha?
ketken̂e tî yîwya.
On wara tî kekn̂e Xesus yîwya so,
Cehn̂axi cen̂epesom ro mak mîk noro yipu komo worokyam.
Kaan yakro amtapowataw so rma tko,
pahkî eseresmara awexitaw so marha ero yimaw mak tak n̂epatakesî noro yipu,
kekn̂e tî.
Ero wa tî kekn̂e Xesus tînpanatanmekrî komo ya.